**Sladké dievča**

Je mi smutno ze sme za cele prazdniny boli spolu 5 dni

A je mi smutno ze som ocividne sam komu to pripada zvlastne

Ani nevies ako ma to trapi

A neviem uz co si mam o tom mysliet

seen 02:21

„Náš nacionalizmus je naša mravná sila, nie nenávisť k niekomu, ale horúca láska k svojeti. Táto naša svojeť, to je naše kresťanské vierovyznanie, naša reč, naše Slovensko!“

Stojíme v Žiline pod balkónom, z ktorého Tiso vyhlásil autonómiu Slovenska. Ruka v päsť, päsť na srdce. Dávam telefón Matejovi: „Odfoť nás!“ Ale Matej prejde na druhú stranu cesty a čaká, kým skončíme. Ešte pri soche Štúra sa nechal presvedčiť, teraz sa na mňa mračí a ja naschvál vykrikujem, „Za Boha, za národ!“ Odfotí nás Alexov kamarát, jeden z mnohých, ktorí dnes okolo nás rotujú a ideme ďalej, pozrieť si pekné námestie, kde majú všetky domy rovnaké oranžové strechy. Alex nám hovorí, že ho dal opraviť ten primátor alkoholik.

„Bol to dobrý primátor, veľa spravil pre Žilinu.“ Alex je náš sprievodca po meste, náš spolužiak zo Žiliny, u ktorého dnes budeme spať. Už nám ukázal aj jazdca na koni a park s takým veľkým stromom, že sme sa museli štyria chytiť za ruky, aby sme dookola objali kmeň.

Jakub, náš spolužiak z Prešova, by sa rád išiel pozrieť aj do kostola a ja sa prihlásim, že idem s ním, pretože do kostola chodím v každom meste. V každom sa prežehnám a pomodlím Sláva Otcu. Rozmýšľam, že by sme mohli ísť kúpiť Sladké, ale keď vyjdeme z kostola, Alex to už má premyslené, u nich na sídlisku predávajú výborné sudové víno, pôjdeme kúpiť to.

Z bytu Alexových rodičov je vidieť Nízke Tatry. Stojíme s Matejom na balkóne a pijeme z pohárov na stopke. Ja len akože, lebo sudové víno je kyslé. Náš hostiteľ varí a ostatní hrajú Fifu.

„Chcela by som bývať v Žiline,“ pritúlim sa k Matejovi.

„Aby sme mali takýto výhľad, museli by sme bývať aspoň na šiestom poschodí,“ povie Matej, ale proti Žiline nič nenamieta. U nich je samá rovina a Matej má rád hory.

„Ak chceš, kľudne aj na desiatom,“ zoberiem svoj pohár a sledujem, ako víno tečie vzduchom cez šesť poschodí.

\*\*\*

„Sladká pani.“ presviedča ma Matej.

„Nie, isto je to Sladké dievča, lebo si ho minule predo mnou kupoval bezdomovec a ja som sa ho ešte spýtala, či je to chutné.“

Sedíme na schodoch intráku, okolo práve doznieva Jedlička, vrchol zimného semestra. Bolo šermovanie neónkami, vyhadzovanie jedličky aj lozenie na strechu. Už by som mala byť s niekým iným a Matej možno tiež. „Sladká pani.“

„Stavme sa.“

\*\*\*

Mateja zavolajú hrať Fifu a ja pozerám na počítači v Alexovej izbe odchody vlakov. Zajtra pôjdeme k Jakubovi do Prešova. Ďalej plánujeme ísť s Matejom do Košíc, stanovať na Šíravu a navštíviť spolužiačku v Michalovciach. Na záver som objednala hotel v Užhorode.

„Pôjdeme poobede?“ príde sa ma spýtať Jakub. Je namrzený, pretože práve prehral tri zápasy. Prišiel už predvčerom a zatiaľ nikoho neporazil ani vo Fife, ani v NHL, ani v boxe. V izbe sa ale zabýval. Ukazuje mi Alexove detské fotky a skriptá z PéHačka. Alexa čaká na konci leta opravák, ale zatiaľ knižku neotvoril.

„Včera som sa ho spýtal, čí ma nádchu,“ ukazuje mi krabičku s vyťahovacími servítkami na Alexovom nočnom stolíku, „a on povedal, že nie, to má na honenie.“

„Jakub, to vážne si sa ho spýtal, či má nádchu?“

„A čo je na tom? Tebe by čo napadlo?“

„Asi to, čo každého.“

„No fuj. To som si o tebe nemyslel.“

Na večeru pripravil Alex domácu pizzu. Je obdĺžniková, natiahnutá na plech. Najprv sa objaví tuniakový plech a hneď aj zmizne. Potom kukuricový, ananásový... Do bytu vplávajú ďalší kamaráti. Bratia a sestry. Kým Alex nakladá a vykladá plechy z rúry, navzájom si otvárajú dvere, potľapkávajú sa po pleci, obslúžia sa vínkom. Niekto sa pýta Alexa, kde sú ten a tá a Alex hovorí, že išli na motorky. Pochopím, že hovoria o Alexových rodičoch, ktorých oslovujú krstným menom. Nás predstaví ako spolužiakov z výšky a ja sa zoznámim s bacharom Miňom, Alexovou bývalou a nejakým chalanom, čo už má päťročnú dcéru. Najdlhšie sa rozprávam s dievčaťom, ktoré žilo vo Francúzsku.

„Bol to najhustejší rok v mojom živote,“ hovorí dievča a mňa zaplaví túžba.

O druhej sú tu okrem mňa, Mateja a Jakuba ešte štyria kamaráti. Už by som šla aj spať, ale Alex vytiahne gitaru a začne spievať IMT Smile. Potom vnúti gitaru Matejovi. „Hendrixa.“

Matej hrá dobre. Keď dá fakt dobre, niekto zahvízda. Žiarlim. Odídem do obývačky rozložiť gauč. Na tomto gauči spávajú Alexovi rodičia. Neviem si predstaviť byť tak stará a spávať na gauči. Neviem si ani predstaviť, že tu, kde spávajú niečí rodičia, budem spať dnes ja s Matejom. Dúfam, že čoskoro príde.

Nepríde. O štvrtej ho odfotím, ako sedí v strede detskej, okolo kruh chlapcov, ktorí na neho s obdivom pozerajú. Len Jakub, ten už má tiež dosť, si ide umyť zuby. Vráti sa v pyžame a ľahne si do Alexovej postele.

„Jakub, čo robíš, vstávaj.“ Alex je ešte stále na vrchole nálady. „Vstávaj ty cigáň.“

Celý deň je zrazu preč a všetci sa dívajú do zeme. Jakub sa tvári, že nepočul.

„No pozri sa na neho,“ Alex sa nakláňa k Matejovi, „Musí byť cigáň. Aspoň polovičný.“

Matej buchne gitarou. „To by už naozaj stačilo, Alex.“

\*\*\*

Bezdomovec povedal, že to neni špatné, ale v skutočnosti je to ten najskvelejší nápoj. Odvaha za eurodvadsaťšesť

Matej prehral stávku a musí kupovať.

„Desať,“ poviem mu, keď vyjde z expresu pred školou. Matej si dá desať výdatných glgov. Vôbec ho nestrasie.

„Aj ty desať,“ vracia mi fľašu. Ani mňa nestrasie. Sladké dievča je sladké a bublinkové. Na obrázku má jablká. Fľaša je nenápadná, zelená, kľudne by mohla byť od Fatry. Dáme si ďalších desať, nastúpime na náhodný autobus a náhodne sa dotýkame, kým nadskakuje na Vlčie Hrdlo, Devín či do Rajky. Vodárenské múzeum, busta Františka Rákocziho a spaľovňa, všetko sa zleje do sladkej rieky a my sa prechádzame po nábreží, kým začne leto.

\*\*\*

Alex s nami nakoniec do Prešova nejde, že už má niečo s kamarátmi. Obloží nám na  cestu bagetu s polníčkom a zoženie auto, ktorým nás odvezie na stanicu. Jakub je sklamaný. Sedí v kupečku oproti nám a vysiela signál:, „Nechcem byť s vami dva dni sám!“

Neboj sa Jakub. Aha, ani za ruku sa nechytíme. Vytiahnem si španielčinu.

„Prídem ťa pozrieť do Madridu.“ Jakub ožije. „Na Real.“ Jakub hrá futbal od troch rokov.

Matej futbal nehrá. Ani ho nemá rád. Poviem Jakubovi, že sa ešte dohodneme. Aby sa necítil sám, poprosím ho, nech ma skúša španielske slovíčka.

Od Popradu pozorne sledujem cestu. „Za Popradom začína divoký východ," poučila ma pred odchodom sesternica. Pozerám na lesy a domy, lesy a domy ako všade a čakám, kedy už začne tá chudoba. Jakub nám z okna ukáže osadu. Sú to chatrče natlačené neďaleko železnice, plechy, hlina. Nič viac nie je vidieť. To je všetko? Čakala som aspoň, že holé deti sa tam budú naháňať.

V Prešove sa odfotíme na námestí. Oblečené mám tielko a Jakub váha, či ma tak pri soche Ježiša a Jána Pavla II. môže odfotiť. Do kostola ma pustí, len keď si zahalím plecia. Pomodlím sa Sláva Otcu.

Prejdeme sa aj po mestskom cintoríne a nie je to ani nuda. Obrovské náhrobky, pompézne mohylky. Okázalosť iného druhu. Na križovatkách sú osadené smerové tabule s priezviskami. Dulaj na sever, Jurík na východ. Sandera severozápad. Zdá sa, že to fascinuje len mňa. Ok, tak stačí. Sondujem, kde je najbližšie Tesco. „Aby sme mohli kúpiť darček

tvojim rodičom, predsa neprídeme len tak.“

\*\*\*

O štvrtej začínajú vyspevovať vtáky. Skontrolujem telefón. Ako to tak presne vedia?

Vždy, keď sú dievčatá preč, Matej sa prepašuje ku nám na izbu. Sladké večery. Počúvame divnú hudbu a rozprávame. Rozprávam. Matej sa ma dotýka.

„Už by sme fakt mali ísť spať,“ poviem, keď začnú spievať vtáky. Matej si ľahne na posteľ niektorej spolubývajúcej a už aj spí. O 04:20 sa k spevu pridajú iné vtáky. Musím si niekedy pozrieť, čo sú to za vtáky.

Nabudúce sa budem aj ja dotýkať Mateja.

\*

Sladké sny.

\*\*\*

Jakub býva v najväčšom dome v dedine. Ešte väčšom, ako je náš. „Najprv zbadáte ich palác, potom kostolnú vežu,“ žartoval pred odchodom Alex, ktorý tu bol na návšteve minulé leto. Nepreháňal. Jakubov oco je starosta a pán chotára. Vlastní niečo, niečo a ešte niečo. Jakub nám sľúbi, že niečo z toho nám zajtra ukáže.

Jakubovi súrodenci nie sú na leto doma, išli do Ameriky, Austrálie a na Zéland. Inak by sme ich v dome aj tak možno nestretli, lebo každé dieťa má svoje poschodie. Jakub nás vyvedie na to svoje. Každý dostaneme jednu izbu.

Na večeru mamka prichystala nožky. Neviem čo to je, ale na tanieri zistím, že kuracie stehná. Mamka je hrozne milá, stále sa usmieva a ponúka nám dupľu.

Po večeri sa každý zavrie do svojej izby. Vychystám sa, dám sa a dám si desať. Vzápätí klopkám Matejovi na dvere. Keď sa nedočkám odpovede, vojdem dnu. Matej sedí na posteli a hrá sa na telefóne.

Sadnem si vedľa. „Ako sa ti páčil dnešok?“

Nič. Bez slova si ťuká.

„Neodpovieš mi?“

Ešte chvíľu posedím na posteli a keď sa ani nepohne, vrátim sa do svojej izby. Budem si prehrávať celý deň a skúmať, v ktorom momente sa Matejovi pokazila nálada a či som na vine.

\*\*\*

V rohoch stanu sa nám usádzajú mravce. Je už tma a nemáme ako zistiť, či sme si ho nepostavili na mravenisko. V kempingu okrem nás nikto nie je. Tento víkend tu bol motorkársky zjazd, ale už tu zostalo len porozlievané pivo. Možno sme si postavili stan na to pivo.

Ešte nikdy som nekempovala na tak hrôzostrašnom mieste. Spoločná kúpeľňa a kuchynka sú unimobunky s vržďavými dverami a holými žiarovkami. Vo svetle sa zvŕtajú pavúky. Pri cikaní visím vo vzduchu a stokrát kontrolujem, či po mne nič nelezie, alebo sa na mňa nespúšťa.

Z kempingu vidíme tmavé jazero.

„Poďme sa prejsť,“ prosím Mateja, keď ho nájdem v stane čelovkou pučiť mravce.

Matej utrie čelovku a svieti nám s ňou na cestu. Nikoho nestretneme a ja sa už naozaj bojím. Pri vode rozoznávame obrysy kanalizácie a veľkú pneumatiku, na ktorú sa posadíme. Chcem sa dívať na hviezdy a počúvať žblnkanie, ale dnes to nefunguje. Je zima. Som unavená. A hlavne som hladná. Nikde tu nie je reštaurácia, ani obchod. Labužníci mali dnes v Košiciach trochu predvídať. Len ja som si myslela, že koniec sveta nás čaká až o dva dni.

„Máme ešte niečo na jedenie?“ pýtam sa Mateja, hoci viem, že máme jedine suchý chlieb ešte z pred Žiliny.

„Chleba,“ povie Matej a naznačí, aby sme išli naspäť.

V kuchynke niekto nechal kečup. Loveckým nožíkom si ho natierame na chleba a ja statočne žujem, žujem a prehĺtam. „To je večera,“ neodpustím si.

„Naša láska kvitne v skromnosti,“ povie Matej celkom vážne a ja mám naraz hrozne veľa pocitov.

Dojeme chlieb a keď Matej v stane rozpučí posledného mravca, okamžite zaspí. Ešte stále sa hanbím a hnevám, akoby to bola moja vina, že som nikdy nič nemusela v skromnosti. A ten hotel v Užhorode čo som zaplatila, ten mu isto vadiť nebude! A nakoniec – a to ešte ani nevie, že som dnes pred kostolom rýchlo objednala – isto ani ten v Madride!

No čím viac nad tým viac rozmýšľam, tým viac viem, že má pravdu. Zase.

\*\*\*

Nerozumiem Jakubovmu dedovi. Jakub sa mi najprv smeje, potom mi tlmočí, a nakoniec, keď už je po rozhovore, mi cestou k domu pošepne, „Veď ani ja im niekedy nerozumiem.“

Jakubovi starí rodičia majú dom na druhom konci pozemku. Deda stretneme ráno, keď ideme pozrieť, či už náhodou nie sú nejaké vajíčka na praženicu. Jakub ma už previedol cez všetky poschodia domu. Ukázal mi aj svoju štvorkolku a rodinné autá. Moje nápady - ísť sa opaľovať na záhrade alebo sa striekať hadicou - zamietol. Matej bol zatiaľ zalezený v izbe.

Keď konečne vyjde, mamka nás v kuchyni víta úsmevom. K praženici krája klobásky a horu domácej zeleniny.

Pýta sa nás, čo budeme dnes robiť.

„Čo budeme dnes robiť?“ posúvam otázku na Jakuba. Jakub nám dá na výber, ktorý z rodinných podnikov chcem navštíviť. Vyberiem si skládku odpadu. Potom nenápadne pozorujem mamku. Má tmavé vlasy a tmavé oči. Akú má pokožku? Opálenú, alebo prirodzene hnedú?

Na skládke sa mi páči. Je sobota a kompaktory stoja. Vyleziem na drtičku odpadu.

„Keby som ju zapol, pomelie ťa za tri sekundy,“ kričí zdola Jakub a tvári sa, že ju už zapína. Zoskočím. Matej nezúčastnene stojí pri bráne a Jakub si zatiaľ vôbec nevšimol, že má zlú náladu. Rozdiel medzi veselým a smutným Matejom je vo všeobecnosti ťažko postrehnuteľný. Je to majster tisíc tích. To len ja si pestujem taký orgán, mačací fúzik na ktorom chytám jeho pocity. Fúzik od včera večera analyzuje a tuší, že problém nastal vo vlaku pri skúšaní španielskych slovíčok.

Potvrdí sa mi to, keď sa po skládke štveráme na Kapušiansky hrad. Jakub znova začne o tom Reale.

„Mohol by som prísť na konci októbra. Ale ešte musím pozrieť kedy sa hrá El Clásico. Alebo aj na Atlético by sme mohli ísť.... A ty kedy za ňou pôjdeš?“ obráti sa na Mateja.

Chvíľu počuť len ako všetci fučíme do kopca.

„Ale pôjdeš za ňou, nie?“ pýta sa ďalej Jakub a ja chcem povedať nechajme to, ale ešte viac chcem, aby povedal, že príde.

„Neviem.“

„Nevieš, či prídeš?“ Jakub sa tvári nechápavo „Keby je to moja frajerka...“

A taký Alex by ho teraz uzemnil, Jakub, ty si kokot, vieš čo je to blokovať celé leto v Kauflande? A raz zle vydáš...

Ale Matej nie je Alex a nič nebude vysvetľovať, pokrčí plecom „Hm.“

Jakub na nás oboch pozerá, ešte by chcel niečo povedať, ale našťastie už nevie čo.

Zhora nám ukáže všetky dediny. Vymenuje aj aké sú za kopcom v susednej doline a aj na každú svetovú stranu nás odfotí.

Dole kopcom mu to nakoniec nedá. „Ty nechceš, aby tam išla.“

„Ja chcem to, čo chce ona.“

Ach, tento Matej.

Na ranči pod hradom začína o chvíľu koncert Braňa Mojseja. Navrhujem, aby sme ho oslovili na foto. Keďže sa pýtať budem ja, chlapci súhlasia. Súhlasí aj Braňo Mojsej. Naživo je prekvapivo vysoký a mužný. Dnes to nebude asi jeho najväčší koncert, lebo okrem ľudí na pivku sme tu vlastne len my a nejaké pobehujúce deti. Aj tak dobre.

„Ojro, ojro, euro, tej starej koruny už dosť bolo!“

Volám chlapcov, aby sme si išli zatancovať. To už sa jeden tvári znechutenejšie ako druhý.

„Ty by si urobila hocijakú blbosť,“ vyčíta mi Jakub.

„A čo je na tom, že chcem vyskúšať všetko?“ myknem plecom a pridám sa k skáčucim deťom.

Nech len stoja a zazerajú.

„Ty myslíš stále len na seba.“

Jakub už naisto spí, keď sa šuchnem k Matejovi do izby. Zdá sa, že hnev ho ešte neprešiel.

Šuchnem sa naspäť a prinesiem Sladké.

„Desať.“

„Desať.“

Ticho.

„Desať“

„Desať.“

A znovu potichu sedíme, kým ho začnem bozkávať.

Matej vonia smútkom. Zotieram ten smútok, za uchom, na krku. Až kým ho neprivediem spoza ticha. Zladí si so mnou tep a opakuje dotyky.

Nie Matej. Dnes budem ja bojovať s opaskom, porazím gombík aj zips. A potom – len odvahu. A teším sa a divím, myslela som, že neviem a nakoniec viem, viem a budem vedieť viac.

Niečo sa mi dnes podarilo odomknúť.

Je svetlo a určite už spievajú vtáky, keď sa zakrádame do kúpeľne. Pustíme najtichší prúd vody a keď si Matej stane vo vani oproti mne, vyzerá ako antický hrdina. Celkom bez dohovoru sa začneme navzájom umývať. Dnes mi patria dve telá.

Ráno ideme na omšu. Jakub je nespokojný, že meškáme. Kostol je úplne plný a nám sa ujde len státie medzi dverami. Vidím babičky v čepcoch a kúsok kňaza. Má mladý hlas a zosiela peklo na hriešnikov.

„Myslíš, že by mohol byť Jakub fakt polovičný cigáň?“ nedá mi to cestou do Košíc.

„Neviem a ani ma to nezaujíma.“ Bodka.

V Košiciach vylezieme na vežu a odfotíme sa s bustou Františka Rákócziho. Ale veď s tým sme sa už niekde fotili!

Majú na námestí aj Tesco? Iste. Dvojposchodové, s oddelením liehovín v podzemí. Nad schodmi visí veľký transparent: „Labužníci vedia, kde nakupovať.“ Odfotím ho. Dole odfotím prázdny regál s cenovkou eurodvadsaťšesť.

„Vidíš, v Košiciach vedia čo je dobré.“ Matej si nezúfa.

No Sladké nenájdeme ani v Michalovciach a keď sa o pár dní vraciame z Užhorodu, ešte stále je košický regál prázdny.

Nič. Ani v Trenčíne. Ani neskôr v Trnave, Prievidzi a Bratislave.

V auguste 2013 nás proste opustí.

V septembri 2013 spoznám Dona Simona.

V októbri s ním zoznámim Mateja.

Vo februári 2014 zistíme, že ho predávajú aj v Kauflande.